CELEX: C2005/106/29
Language: el
Date: 2005-04-30 00:00:00
Title: Υπόθεση C-69/05: Προσφυγή της Επιτροπής των Ευρωπαϊκών Κοινοτήτων κατά του Μεγάλου Δουκάτου του Λουξεμβούργου που ασκήθηκε στις 11 Φεβρουαρίου 2005

30.4.2005   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 106/15
            
         Προσφυγή της Επιτροπής των Ευρωπαϊκών Κοινοτήτων κατά του Μεγάλου Δουκάτου του Λουξεμβούργου που ασκήθηκε στις 11 Φεβρουαρίου 2005
   (Υπόθεση C-69/05)
   (2005/C 106/29)
   Γλώσσα διαδικασίας: η γαλλική
   Η Επιτροπή των Ευρωπαϊκών Κοινοτήτων, εκπροσωπούμενη από τις Florence Clotuche-Duvieusart και Agnieszka Stobiecka-Kuik, με τόπο επιδόσεων στο Λουξεμβούργο, άσκησε στις 11 Φεβρουαρίου 2005 ενώπιον του Δικαστηρίου των Ευρωπαϊκών Κοινοτήτων προσφυγή κατά του Μεγάλου Δουκάτου του Λουξεμβούργου.
   Η Επιτροπή των Ευρωπαϊκών Κοινοτήτων ζητεί από το Δικαστήριο:
   
               1.
            
            
               να αναγνωρίσει ότι το Μεγάλο Δουκάτο του Λουξεμβούργου, μη κοινοποιώντας, πριν από την 1η Ιουλίου 2001 και το αργότερο πριν από τις 30 Ιουνίου 2002, τις ετήσιες εκθέσεις σχετικά με όλα τα υφιστάμενα καθεστώτα κρατικών ενισχύσεων στον τομέα της γεωργίας κατά τα έτη 2000 και 2001, παρέβη τις υποχρεώσεις που υπέχει από το άρθρο 88, παράγραφος 1, της Συνθήκης ΕΚ και άρθρο 21 του κανονισμού (ΕΚ) 659/1999 του Συμβουλίου, της 22ας Μαρτίου 1999, για τη θέσπιση λεπτομερών κανόνων εφαρμογής του άρθρου 93 της Συνθήκης ΕΚ (1) (νυν άρθρου 88 της Συνθήκης ΕΚ), όπως τέθηκε σε εφαρμογή με τις κατευθυντήριες γραμμές για τις κρατικές ενισχύσεις στον τομέα της γεωργίας (2000/C/28/02)·
            
         
               2.
            
            
               να καταδικάσει το Μεγάλο Δουκάτο του Λουξεμβούργου στα δικαστικά έξοδα.
            
         Ισχυρισμοί και κύρια επιχειρήματα
   Το άρθρο 21, παράγραφος 1, του κανονισμού (ΕΚ) 659/1999 του Συμβουλίου, της 22ας Μαρτίου 1999, για τη θέσπιση λεπτομερών κανόνων εφαρμογής του άρθρου 93 της Συνθήκης ΕΚ (νυν άρθρου 88 της Συνθήκης ΕΚ) προβλέπει ότι «τα κράτη μέλη υποβάλλουν στην Επιτροπή ετήσιες εκθέσεις σχετικά με όλα τα υφιστάμενα καθεστώτα για τα οποία δεν έχει επιβληθεί ειδική υποχρέωση υποβολής εκθέσεων με υπό όρους απόφαση […]». Η υποβολή αυτών των εκθέσεων στον τομέα της γεωργίας διέπεται από τις «κατευθυντήριες γραμμές για τις κρατικές ενισχύσεις στον τομέα της γεωργίας (2000/C/28/02)», οι οποίες διευκρινίζουν ότι «μια ενιαία έκθεση πρέπει να υποβάλλεται στην Επιτροπή, την πρώτη φορά πριν την 1η Ιουλίου 2001 και στη συνέχεια το αργότερο στις 30 Ιουνίου κάθε έτους, η οποία θα καλύπτει όλα τα καθεστώτα ενίσχυσης για τον γεωργικό τομέα στο συγκεκριμένο κράτος μέλος.» Ο δεσμευτικός χαρακτήρας των κατευθυντηρίων γραμμών για τις κρατικές ενισχύσεις, οι οποίες έγιναν δεκτές ως κατάλληλα μέτρα από ένα κράτος μέλος, έχει επιβεβαιωθεί από τη νομολογία του Δικαστηρίου. Το Μεγάλο Δουκάτο του Λουξεμβούργου έχει αποδεχθεί τις κατευθυντήριες γραμμές για τις κρατικές ενισχύσεις στον τομέα της γεωργίας, δεδομένου ότι ουδέποτε δήλωσε εγγράφως ότι αμφισβητεί τα κατάλληλα μέτρα που περιέχονται σ' αυτές τις κατευθυντήριες γραμμές. Κατά συνέπεια, μη υποβάλλοντας, ούτε για το έτος 2000 ούτε για το έτος 2001, τις εν λόγω εκθέσεις, το Μεγάλο Δουκάτο του Λουξεμβούργου παρέβη τις υποχρεώσεις του.
   
      (1)  ΕΕ L 83 της 27.03.1999, σ. 1.